תקיפת הבסיס האיראני בסוריה הלילה (שבת) על ידי חיל האוויר הישראלי, על פי דיווחים זרים, רומזת על כך שאפסו הסיכויים שהמעצמות ירחיקו את איראן מהאזור, לפחות בשלב זה.



השאלה הגדולה שמרחפת ברקע היא איך עושים את זה מבלי שתפרוץ מלחמה? בזמן שהאידאולוגיה הבסיסית של משטר האייתולות היא עקשנות לאורך זמן, גם במחיר של השהיית מהלכים בולטים לעין (כמו פרויקט הגרעין לדוגמה). הדעת נותנת שכדי למנוע מאיראן לבנות בסיסים בסוריה תידרש ישראל לפעול מתחת לרדאר, ללא חתימה ומבלי להשפיל את הצד השני.



אם נכונים הפרסומים, הלילה נפתחה מערכה חשאית שנועדה בעיקר להרחיק את אחד האיומים הכבדים ביותר על ישראל מהגבול. נכון שקשה להמחיש כעת מה מסוגלת לעשות טהראן כשתפעיל דיוויזיות איראניות נגד צה"ל והעורף הישראלי. זה נשמע איום רחוק ועתידי אבל לא כך הם פני הדברים. כבר היום פועלים בסוריה יותר מעשרת אלפים אנשי מליציות שיעיות בפיקוד איראני, שמטרתן להדוף התקפות של "המדינה האסלאמית" (דאעש) והתבססות של ארגוני ג'יהאד עולמי ומורדים במקומות אסטרטגיים שחשובים מאוד למשטרו של בשאר אסד.



לקריאה נוספת:

נזהר מחיבוק דוב: אסד דחה הקמת בסיסים איראניים בסוריה

דרושה תגובה: צה"ל מתכנן את דרכי הפעולה מול איראן בסוריה

ברוסיה הבהירו לישראל: המרחק של האיראנים מהגבול - זמני